maximilian par la grace de dieu etc scavoir faisons a tous presens et
avenir nous avoir receu lumble supplication de guilliame de
weryssey povre josne compaignon de labeur natif et demourant
au village de corbay en notre pays romant de brabant contenant
comme sont quinze mois ou environ que ledit suppliant estant
amoureux dune josne fille affin de lavoir en mariage hantoit
et frequantoit souvent allentour des parens et amis delle.
pour leur complaire quoy voyant ung nomme jehan gilcon le josne
voisin dudit suppliant icelluy gilcon certain jour apres par grant envie
quil avoit sur et alencontre dudit suppliant comme bien fait a pers$$er
sadressa a la personne du receveur dopprebais beaufrere de ladite
fille auquel il demanda sil vouloit donner sa belle seur en
mariage audit suppliant et se le mariage se debvoit faire entre le
pere de ladite fille et la mere dudit suppliant aquoy ledit receveur
respondit quil nen savoit encoires bonnement a parler mais quant
ainsy seroit il luy sembloit que la chose se pourroit bien conduire
et mener a fin par ce mesmement que ledit suppliant et aussy sadite
mere estoient gens de bien. enquoy ledit gilcon respondit
audit receveur disant plusieurs villaines mauvaises et
injurieuses parolles sur et contre lhonneeur et bonne renommee
dudit suppliant et sadite mere et les diffamant de tout son povoir et
advint assez tost aupres que ledit suppliant non estant encoires
ad$$ desdits parolles diffamatoires se trouva en lostel et maison
dudit receveur et luy estant illecq en devises avecq la femme dudit
receveur icelle femme dudit receveur entre aultres choses releva audit
suppliant ce que ledit gilcon avoit ainsy mauvaisement dit et parle
de luy et de sadite mere et que partant ledit mariage tournoit en
rompture et ne se conduiroit aucunement entre lesdits parties ad$$
respondit ledit suppliant en ceste ma$$$ parlant grant mercy audit
jehan gilcon mais il me semble que je nay point dess$$$
envers luy de ce dire me faict telz rapportz de moy et de
ma mere or est il que environ le jour de la feste du saint
sacramant dernier loncle dudit suppliant maria sa fille et y
estoit iceluy suppliant prie aux nopces mais pour ce quil
savoit bien que ledit gilcon y estoit afin deviter noises et
debat dentre eulx icelluy suppliant ne sy trouva point amis
se tint et demoura tout ce jour en sa maison et quant
vint ausoir icelluy pour que ledit gilcon retournoit desdits nopces
avecq sa femme et autres il se print de rechief a diffamer
et mal parler dudit suppliant et d sadite mere disant que le presbytere
avoit este par lespace de quatre jours aupres sadite mere
sur la chambre dudit suppliant et que icelluy suppliant avoit donne
a entendre quil estoit ale a lovain et ce disant icelluy
gilcon passa devant la maison dudit suppliant qui lors estoit
sur sa chambre pour aller reposer et dit icelluy gilcon
tousiours perseverant en son mauvais courage sans cause
ne raison quelconcque en recryant tout hault en ceste
meme parlant hola ho le presbytere ny est il plus car les fenestres
sont ouvertes ce que ledit suppliant oyt et dit en ceste maniere
parlant quest quest ce que tu diz et il respondit je diz
que le presbytere nest plus sur ta chambre aupres ta mere lesquelz
tu soustiens et y faiz encoires pis avecq ta mere car toy
meismes tu la tiens quant le presbytere ny est point lors icelluy
suppliant tresfort esmeu et trouble de oyr telles villaines et
diffamatoires parolles respondit ho traictre tu mens de
tout ce que tu diz et je te jures et prometz que tu ne le
portera point en terre quoy que je tarde et deslors ledit
suppliant dudit esmeu de chaude cole en vouloit prendre
la vengence neust este quil estoit tard et nuyt et aussi
quil en fust destourne par sadite mere et par ainsi se
passe toute celle nuyt sans y faire autre chose jusques
au lendemain matin que lors ledit suppliant en retournant
de la messe rencontra ledit gilcon tenant en sa main une fourche
a deux dens de fer au moyen de quoy ledit suppliant qui navoit
pour lors verge ne baston le laissa passer aultre sans luy
mot dire et tost apres icelluy suppliant trouva ung nomme
franchoys bruyers qui le pria daler boire ung pot de cervoise
avecq luy en la taverne ce quil fit et quant ilz y furent
assiz a table ilz virent assez tost apres que ledit gilcon nestoit
aussy venu boire en une autre table et chambre si prochaine
dudit suppliant quilz veoient et oyoient lui lautre parler parquoy
ledit suppliant qui navoit verge ne baston et que jamais ne se feust
trouve en icelle taverne sil eust sceu que ledit gilcon y deust
estre venu de doubte et crainte quil avoit de luy a cause des
menasses quil luy avoit faces la nuyt et soire precedents comme
dist est pria et requiz audit franchois bruyeres quil lui voulsist
donner lespee quil portoit et il luy donneroit une dagghe quil
avoit en sa maison a quoy ledit francois bruyeres saccorda
et quant ledit suppliant eut ladite espee cinte il en fust trop plus
asseure et encorraige alencontre dudit gilcon. et oyant
que ledit gilcon parloit tousiours hault et mannisement
de luy et de sadite mere en les diffamant aussy recordant
en son couraige les villaines et abhominables parolles quil
en avoit desia dictes le soir devant sa maison comme dit est
se esmeult tout incontinent de schaut sang et seleva de
table disant il fault que je te tue ce fault traitre et ce
disant tira sadite espee sur ledit gilcon le $$dant effondrer
mais ledit gilcon mist le bras audevant et se deffendit
de forte que de ce cop il ne fust attaindu ne blesche et
tost apres ledit suppliant recouvra son deuxiesme cop dont
il frappa ledit gilcon ung seul cop destoc au corps et duquel
cop icelluy gilcon peu de temps apres termina vie par mort
aloccassion du quel cas et homicide ledit povre suppliant craindant
rigeur de justice se absenta lors de noz pays et seignouries
et combien que en aultres choses il ait tousiours este bien fame
et renomme sans jamais avoir este note et convaincu daucun
autre villain cas blasme au diffamie ainsy que par lentreparler
et de ses bons parens et amis il a fait paix et contente partie
interessee ce neantmoins il noseroit jamais retourner
hanter ne converser en nosdits pays ne seigneuries a$$ le commendroit
touiours tenir absent et miserablement vivre en estranges
marches et contrees se notre grace et misericordenne luy
estoit sur ce impartie dont actendu ce que dit est il
nous a treshumblement supplie et requiz pour ce est il
que nous ces choses considerees eu sur ce premierement
ladvis de noz aimez et feaulx le chancellier et gens de
notre conseil en brabant audit guilliaum de werysscy suppliant
inclinans a sadite supplication et requeste et luy vueillans
n ceste partie grace et misericorde preferer a rigeur
de justice avons ou cas dessesdit par la deliberation
de notre treschere et tresaimee fille de nous empereur dame
et tante de nous charles larchiducesse dausriche ducesse
et contesse de bourgogne douagie de savoye etc quicte remis
et pardonne quictons remectons et pardonnons de grace
espcialement par ces presetes le cas et hommicide dessusdit declaire
ensamble toute paine amende et offence corporelle
criminele et de tout ce entierement que a cause dicelluy
et de ce que en depend il a et peult avoir mesprins offence
et estre encouru envers nous et justice et lavons
quant a ce restitue et restituons a sa bonne fame et
renomme en notre pays de brabant et en noz aultres pays et
schatelleries et a ses biens non confisqueez saucuns en a
tout ainsi quil estoit auparavant ledit cas advenu imposant
sur ce silence perpetuel a notre procureur general a tous aultres
noz justiciers er officiers quelzconcques satisfaction
toutesfvoyes face a partie p$$ et avant toute euvre
se face nest et elle y chiet civilement tant seulement et
moyennant aussy quil sera tenu lamender envers nous
civilement selon lexigence du cas et la aculte de ses biens
a larbitraige et taxacion de nosdits chancellier et gens
de notre conseil en brabant qui connectons a ce sy donnons
en mandemant a notredit chancellier et gens de notre conseil en
branant que appelez eulx qui pour ceseront a appeler
ilz procedent bien et devement a la verifficacion et
interinement de cesdits presentes selon leur fourme et teneur et
a larbitraige et taxation de lamande civile selle y chiet
et ce fait et laite amande tauxee arbitree et payee
a notre receveur quil appartiendra lequel sera tenu den faire compte
et recepte a notre prouffit ilz et tous aultres noz justiciers
officiers et subgectz presens et advenir cui ce peult et pourra
toucher et regarder leurs lieutenans et chacun deulx endroit
soy et sicomme aluy appartien$$facent seuffrent et laissent
ledit suppliant de notre presente grace quitance remission et pardon
selon et par la maniere qui dit est plainement paisiblement
et perpetuellement joyr et user sans luy faire mectre ou
donner ne souffrir estre fait mis ou donne en corps
ne en biens ores ne en temps avenir aucun arrest
destourbier ou empeshement au contraire avis se sondit
corps ou aucuns de ses biens non confisquez sont ou
estoient pour ce prins aff saisiz arrestez ou empeschez
les mectent ou facent mectre incontinent et sans delay
a plaine et entiere delivrance car ainsy nous plaist il
et affin que ce soit chose ferme et estable a tousiours
nous avons fait mectre notre seel a ces presetes saulf
$$$ aultres choses notre droit et lautruy en toutes
donne en notre ville de bruxelles au mois de may
lan de grace mil cincqcens et xiij et des regnes
de $$maine le xxviije et de hongrie le xxiiije ainsy
estoit escript sur ce reploy par lempereur er monseigneur
larchiduc en leur conseil et signe haneton et a$$
avoit escript sur ledit reploy visa
collomne a loriginal
par moy
$$$